Чэслаў Будзька

**Чэ́слаў Бу́дзька** (29 чэрвеня 1913, Вільня — 15 жніўня 1985, Чыкага) — беларускі грамадзкі дзяяч, настаўнік. Сын Эдуарда Будзькі.

## Жыцьцяпіс
Сын Эдварда Будзькі. Скончыў Віленскую беларускую гімназію, аддзел гісторыі гуманістычнага факультэту Унівэрсытэту Стэфана Баторыя (1938). Быў сябрам Беларускага студэнцкага саюзу, супрацоўнічаў з беларускімі нацыянальнымі арганізацыямі Заходняй Беларусі, актыўна ўдзельнічаў у працы Таварыства прыяцеляў беларусаведы. За нацыянальную дзейнасьць быў пазбаўлены права працаваць па спэцыяльнасьці. З-за перасьледу і беспрацоўя выехаў у Варшаву, потым у Кельцы. Працаваў у каапэратыве «Społem». У 1939—1941 гадах жыў у Вільні, працаваў у выдавецтве, затым, у час вайны знаходзіўся ў Нямеччыне.

У першыя паваенныя гады жыў у лягеры DP у Ватэнштэце, працаваў настаўнікам гісторыі і беларускай мовы ў мясцовай Беларускай гімназіі імя Максіма Багдановіча. У 1946 годзе ў Ватэштэце выдаў кнігу сакратара Стэфана Баторыя Рэйнгольда Гейдэнштэйна «„Пад Полацкам дажджы“ (Запіскі з 1579 году)».

У 1948—1951 гадах жыў у Вялікабрытаніі, з 13 сьнежня 1948 году — сябра Згуртаваньня беларусаў Вялікай Брытаніі. З 1951 года жыў у ЗША, у Чыкага. Быў актывістам Чыкагскага аддзелу Беларуска-амэрыканскага задзіночаньня (БАЗА). Апроч асноўнай працы, займаўся грамадзка-асьветніцкай дзейнасьцю, гістарычнымі дасьледаваньнямі, праектаваньнем вышыванак і дываноў. У 1968 годзе Часлаў Будзька выдаў фотаспосабам кнігу папулярнай гісторыі Беларусі Адама Станкевіча «Пазнайма нашую мінуўшчыну». У 1970—1971 годзе сумесна з Вацлавам Пануцэвічам выдаў фатаграфічным спосабам асобныя артыкулы пра беларусаў і беларускае пытаньне Ёзафа Лабадоўскага «Litwa i Białoruś».

Чэслаў Будзька перадаў значную колькасьць кніг і матэрыялаў Скарынаўскай бібліятэцы ў Лёндане. Згодна з сямейным пажаданьнем прыватны архіў Будзькі захоўваецца ў *Immigration History Research Center, University of Minnesota* (311 Andersen Library, 221—21st Avenue South, Minneapolis, MN 55455-0439). Пахаваны на могілках Святога Адальбэрта ў Найлсе, прыгарадзе Чыкага.

## Творы
* Da historyi nacyjanalnaha uśviedamleńnia. — Oldenburg, 1947. — 19 s.
* Беларускаму Інстытуту Навукі й Мастацтва ў Нью Ёрку. — Чыкага, 1960. — 2 с (сьцягі беларускіх ваяводзтваў)
* Беларускі [А]рнамэнт: [Альбом]. — [Чыкага], 1979. — 20 с.
* Беларускі Арнамэнт = Byelorussian Ornament. — [Chicago], 1979. — 20 с (арнамэнты для вышыўкі)
* Кніжка аб Івашку Гарнастаю. Т. I. — Чыкага: [выданьне аўтара], 1955. — X, 423 с.
* Узоры да вышываньня падушак. — Чыкага: [друкаваў Мікола Прускі, 1979. — 34 с.]

## Крыніцы

## Літаратура
* 
* *Адзінец А.* Паваенная эміграцыя: скрыжаваньні лёсаў (зборнік успамінаў). — Мн., 2007;
* *Гардзіенка Н.* Беларусы ў Вялікабрытаніі / Натальля Гардзіенка; Пад рэд. А. Гардзіенкі. — Мн.: Медысонт, 2010. — 620 с. — С. 524. — (Бібліятэка Бацькаўшчыны; кн. 18). — ISBN 978-985-6887-63-8;
* Юрэвіч Л. Літаратурны рух на эміграцыі / Лявон Юрэвіч; Рэд. А. Гардзіенка. — Мн.: [Беларускі Гістарычны Агляд], 2002. — 242,[1] с.: іл. — (Бібліятэка часопісу «Беларускі Гістарычны Агляд». Сэрыя «Досьледы»; [Вып. 10]). — ISBN 978-5272-10-9.
* 

Катэгорыя:Нарадзіліся 29 чэрвеня
Катэгорыя:Нарадзіліся ў 1913 годзе
Катэгорыя:Нарадзіліся ў Вільні
Катэгорыя:Беларусы ў ЗША
Катэгорыя:Беларускія настаўнікі
Катэгорыя:Беларускія грамадзкія дзеячы і дзяячкі
Катэгорыя:Памерлі 15 жніўня
Катэгорыя:Памерлі ў 1985 годзе
Катэгорыя:Памерлі ў Чыкага